**Răsuflare**

Cuvintele lovesc în clopotul trist,

alungând pescărușii.

Un far se stinge

în pânza de lapte diluat a ceții.

Ea stă sub clopot

și acesta capătă volum

prin respirația visului ei.

Ea stă în clopot

răsfoind spinările munților,

adăugând notații,

citind în ochi și-n gest și-n mișcare,

călătorind

pe drumul copil al memoriei

când mama-i citea

despre o fetiță pierdută în turn

în căutarea înălțimilor și-a zăpezii.

**Casandra Ioan, *Ucenicul Vânător,* editura LIMES, 2005**